b'\n_START_ARTICLE_\nBj\xc3\xb8rn Bue\n_START_SECTION_\nBakgrunn\n_START_PARAGRAPH_\nBj\xc3\xb8rn Bue var s\xc3\xb8nn av bonde Jonas Bue (1886\xe2\x80\x931943) og Teresia Svela (1891\xe2\x80\x931972), som den niende av en s\xc3\xb8skenskare p\xc3\xa5 ti barn. Faren d\xc3\xb8de da gutten var ni \xc3\xa5r; moren drev g\xc3\xa5rden videre st\xc3\xb8ttet av sine barn i den gjenv\xc3\xa6rende okkupasjonstiden._NEWLINE_Etter landsgymnas p\xc3\xa5 Bryne gjennomf\xc3\xb8rte han Forsvarets russiskkurs, men besluttet seg for i stedet for \xc3\xa5 f\xc3\xb8lge den vei \xc3\xa5 utdanne seg til misjon\xc3\xa6r og prest.\n_START_SECTION_\nMisjon\xc3\xa6r\n_START_PARAGRAPH_\nHan studerte fra 1955 teologi ved Misjonsskolen i Stavanger og oppn\xc3\xa5dde graden cand.theol. ved Menighetsfakultetet i 1960. Han reiste deretter som misjon\xc3\xa6r til Kamerun for Det Norske Misjonsselskap, nygift med Else-Marie Joa, ogs\xc3\xa5 misjon\xc3\xa6r. _NEWLINE_.  _NEWLINE_Etter spr\xc3\xa5kstudier i Frankrike 1960\xe2\x80\x9361 ble de fra 1961 stasjonert i Kamerun i Afrika. Med noen avbrudd for hjemmeopphold var de i Kamerun til 1979. Ekteparet Bue var i Tibati, Yoko og til sist i Ngaound\xc3\xa9r\xc3\xa9, hvor Bj\xc3\xb8rn Bue tjenestegjorde som tillitsmann for misjon\xc3\xa6rene. Bj\xc3\xb8rn Bue ble ogs\xc3\xa5 leder for et nasjonalt evangeliseringsprogram kalt Vie Nouvelle pour Tous (\xc2\xabNytt Liv for Alle\xc2\xbb), med sete i hovedstaden Yaound\xc3\xa9, i regi av den fellesprotestantiske organisasjonen FEMEC.\n_START_SECTION_\nPrest i Norge\n_START_PARAGRAPH_\nH\xc3\xb8sten 1980 tok han praktikum ved Menighetsfakultetet. I sin praktikumsoppgave N\xc3\xb8dhjelp \xe2\x80\x93 misjon\xc2\xa0: ei kort skissering og vurdering av forskjell og likskap i arbeidsformene\xc2\xa0: konkret eksempel fr\xc3\xa5 ein katastrofesituasjon ved jordskjelv i El Asnam, Algerie viser han sitt engasjement for misjonsrelaterte problemstillinger, og dette sees ogs\xc3\xa5 i hans \xc3\xb8vrige forfatterskap. Oppgaven var for \xc3\xb8vrig sv\xc3\xa6rt aktuell i sin problemstilling, jordskjelvet i El Asnam skjedde 10. oktober 1980._NEWLINE_I 1980 begynte Bue som sokneprest i den nye Gand kirke i Sandnes. I denne nye kirken bygget han sammen med sin stab og menighet opp et spennende arbeid, ikke minst med stor vekt p\xc3\xa5 b\xc3\xb8nn.\n_START_SECTION_\nBiskop\n_START_PARAGRAPH_\nI 1985 ble han utnevnt til biskop i Stavanger. Bue var biskop i Stavanger i 12 \xc3\xa5r, fra 1985 til sin d\xc3\xb8d i 1997. Han er en av de f\xc3\xa5 biskoper i Den norske kirke i nyere tid som har avg\xc3\xa5tt ved d\xc3\xb8den mens han enn\xc3\xa5 var i aktiv tjeneste. _NEWLINE_Han hadde sentrale verv i begge de to store internasjonale kirkelige samarbeidsfora, i Sentralkomiteen for Kirkenes Verdensr\xc3\xa5d 1990\xe2\x80\x9397, og som formann/nestformann i Den norske Lausannekomit\xc3\xa9 1986\xe2\x80\x9390/1990\xe2\x80\x9392. I perioden 1985\xe2\x80\x9390 var han formann i landsstyret for Det Norske Misjonsselskap, og i \xc3\xa5rene 1991\xe2\x80\x9397 ordf\xc3\xb8rer i Egede Instituttet for Misjonsforskning. I 1995\xe2\x80\x9397 var han nestformann i Mellomkirkelig r\xc3\xa5d for Den norske kirke.  Hans kamp for menneskerettigheter og mot fattigdom og urettferdighet gj\xc3\xb8r at han blir husket som en stor kirkeleder.\n_START_SECTION_\nBj\xc3\xb8rn Bues minneforelesninger\n_START_PARAGRAPH_\nB\xc3\xa5de som Afrika-misjon\xc3\xa6r og som norsk kirkeleder vektla Bj\xc3\xb8rn Bue menneskerettssp\xc3\xb8rsm\xc3\xa5l, og han hadde en visjon om \xc3\xa5 v\xc3\xa6re de svakes talsmann. Hvert \xc3\xa5r blir dette, og Bj\xc3\xb8rn Bue, markert med Bj\xc3\xb8rn Bues minneforelesning p\xc3\xa5 Misjonsh\xc3\xb8gskolen i Stavanger. Denne \xc3\xa5rlige forelesningen har fokus p\xc3\xa5 menneskerettigheter, og har blitt holdt av blant andre Kjell Magne Bondevik og biskop Medardo Gomez fra El Salvador.'